
Цилиндроспермопсинът (CYN) е водоразтворим цианотоксин, продуциран от различни представители на сладководните цианобактерии и представлява потенциален риск за качеството и безопасността на водите, предназначени за питейно-битово водоснабдяване. Целта на настоящото изследване е да се оцени наличието на CYN във водни проби от язовирите „Искър“ и „Студена“ през периода 2024–2025 г. Пробите са взети от водните кули на двата язовира на дълбочина 0 m и са анализирани чрез ензимно-свързан имуносорбентен анализ (ELISA). Границата на количествено определяне на използвания метод е 0,05 µg/L. В язовир „Студена“ CYN не е установен в нито една от осемте анализирани проби. В язовир „Искър“ от шестте изследвани проби три са с концентрации под 0,05 µg/L, две са на нивото на границата на количествено определяне, а максимална концентрация от 0,40 µg/L е установена през октомври 2024 г. Получените резултати показват различия в наличието и динамиката на CYN между двата изследвани водоема, като установените концентрации в язовир „Искър“ са ниски. Резултатите подчертават необходимостта от продължаване на мониторинга на CYN във водоизточници, предназначени за питейно водоснабдяване, с оглед своевременно установяване на евентуална поява и динамика на токсина.

Cylindrospermopsin (CYN) is a water-soluble cyanotoxin produced by various freshwater cyanobacteria and represents a potential risk to the quality and safety of water intended for drinking water supply. The aim of the present study was to assess the occurrence of CYN in water samples from Iskar and Studena Reservoirs during the period 2024–2025. Samples were collected from the intake towers of both reservoirs at a depth of 0 m and were analyzed using an enzyme-linked immunosorbent assay (ELISA). The limit of quantification of the method used was 0.05 µg/L. CYN was not detected in any of the eight samples analyzed from Studena Reservoir. In Iskar Reservoir, three of the six samples analyzed had concentrations below 0.05 µg/L, two were at the limit of quantification, and a maximum concentration of 0.40 µg/L was detected in October 2024. The results indicate differences in the occurrence and dynamics of CYN between the two studied reservoirs, with the concentrations detected in Iskar Reservoir being low. The findings highlight the need for continued monitoring of CYN in water sources intended for drinking water supply in order to ensure the timely detection of potential occurrence and changes in toxin concentrations.

Въведение
Цилиндроспермопсинът (CYN) е водоразтворим цианотоксин, продуциран от различни видове сладководни цианобактерии, чието присъствие е установено във водни обекти в различни части на света [1, 2]. Поради високата му разтворимост значителна част от токсина може да се намира извънклетъчно, в разтворена форма във водата, което има важно значение при оценката на ефективността на процесите за пречистване на води, предназначени за питейно-битово водоснабдяване [2]. Цилиндроспермопсинът проявява системна токсичност, като черният дроб се разглежда като един от основните органи-мишени, но са установени и неблагоприятни ефекти върху бъбреците и други органи и тъкани [1, 2]. Поради потенциалния риск за човешкото здраве присъствието на CYN във водоизточници и питейни води представлява обект на мониторинг и оценка на риска, особено при наличие на цианобактериални цъфтежи [3].
Световната здравна организация определя временна препоръчителна стойност от 0,7 µg/L за цилиндроспермопсин в питейна вода, докато US EPA [4]. е разработила 10-дневни здравни препоръки от 0,7 µg/L за кърмачета и деца в предучилищна възраст и 3,0 µg/L за деца в училищна възраст и възрастни. Тези стойности на EPA представляват здравни препоръки, а не нормативно задължителни стандарти.

Настоящето проучване представя изследване на съдържанието на цилиндроспермопсин във водни проби от питейните язовири Искър и Студена от 2024 г. и 2025 г.

Методи и материали
Проучването за наличие на цилиндроспермопсин обхваща 14 водни проби от води, предназначени за питейни цели в периода 2024 г. -2025 г. Взети са общо 8 проби от яз. Студена и 6 проби от яз. Искър.
Пробите за определяне на цилиндроспермопсин се съхраняват замразени в пластмасови епруветки от 10 mL. Преди обработка се размразяват.


Определяне на цилиндроспермопсин чрез ELISA
Концентрацията на цилиндроспермопсин във водните проби е определяна чрез ензимно-свързан имуносорбентен анализ (ELISA), използвайки търговски кит Cylindrospermopsin ELISA (Abraxis LLC/Eurofins Technologies, USA; Product No. 522011), съгласно инструкциите на производителя. Методът представлява директен конкурентен ELISA, при който цилиндроспермопсинът, съдържащ се в пробата, и ензимно белязан аналог на цилиндроспермопсина (Cylindrospermopsin-HRP) се конкурират за свързване със специфични анти-цилиндроспермопсинови антитела. Полученият цветен сигнал е обратно пропорционален на концентрацията на цилиндроспермопсин в изследваната проба.
В анализа са използвани стандартите, предоставени в комплекта, както и контроли, съгласно указанията на производителя. Във всяка ямка на микротитърната плака са добавени 50 µL от съответния стандарт, контрола или водна проба, последвани от 50 µL Cylindrospermopsin-HRP ензимен конюгат и 50 µL разтвор на анти-цилиндроспермопсинови антитела. Съдържанието на ямките е хомогенизирано и плаката е инкубирана за 45 min при стайна температура.
След инкубацията съдържанието на ямките е отстранено и микротитърната плака се промива четири пъти с работен разтвор на промивния буфер, като за всяка промивка са използвани най-малко 250 µL промивен разтвор на ямка. След приключване на промиването се добавя 100 µL субстрат/цветен разтвор. Плаката се инкубира за 30–45 min при стайна температура и при отсъствие на пряка светлина.
Ензимната реакция се прекратява чрез добавяне на 100 µL стоп-разтвор към всяка ямка. Абсорбцията се измерва при 450 nm с помощта на микроплаков фотометър HiPo MPP-96 (SIA BIOSAN, Riga, Latvia). Промиването на микротитърните плаки се извършва с автоматичен микроплаков уошер IW-8 Intelispeed Washer (SIA BIOSAN, Riga, Latvia).
Количественото определяне на цилиндроспермопсина се извършва чрез интерполиране на абсорбционните стойности на изследваните проби спрямо калибрационната крива, построена от стандартите във всяка аналитична серия. Методът е приложим за определяне на цилиндроспермопсин във водни проби в диапазон приблизително 0,04–2,0 µg/L.
Получените резултати са изразени в µg/L цилиндроспермопсин, с граница на количествено определяне 0,05 µg/L.

Язовир „Искър“ е комплексен и значим язовир с основно предназначение за питейно-битово водоснабдяване. Той е многогодишен изравнител, като общият му обем е 655,252 млн. m³, а мъртвият обем – 87,200 млн. m³. Язовирната стена се стопанисва от НЕК ЕАД, предприятие „Язовири и каскади“. Съгласно издадените разрешителни водите на язовира се използват за питейно-битово водоснабдяване, включително за водоснабдяване на гр. София, с разрешен годишен обем до 149,6 млн. m³, както и за производство на електроенергия с разрешен обем до 110 млн. m³ годишно [5].

Язовир „Студена“ е годишен изравнител, разположен в басейна на р. Струма, и е сред комплексните и значими язовири в България. Общият му обем е 25,2 млн. m³, а мъртвият обем – 2,4 млн. m³. Язовирът се стопанисва от „Водоснабдяване и канализация – Перник“ ООД и се използва основно за питейно-битово водоснабдяване на гр. Перник и близките населени места, както и за производство на електроенергия посредством ВЕЦ „Студена“, промишлено водоснабдяване и охлаждане. Съгласно данните на Министерството на околната среда и водите разрешеното годишно количество за питейно-битово водоснабдяване достига 20,54 млн. m³ [5].

Резултати и обсъждане
Язовир Искър – водна кула, 0 м.
Резултатите от анализите на проби, взети през 2024 г. и 2025 г. за изследване на цилиндроспермопсин са представени в Таблица 1.

Таблица 1 - Изследване за наличие на цилиндроспермопсин във водни проби от яз. Искър през 2024 г. и 2025 г.

	№
	Описание на пробата
	Дата на вземане
	Цилиндроспермопсин, (µg/L)

	1.
	яз. Искър, водна кула, 0 м.
	25.06.2024 г.
	< 0,05

	2.
	яз. Искър, водна кула, 0 м.
	25.07.2024 г.
	< 0,05

	3.
	яз. Искър, водна кула, 0 м.
	23.08.2024 г.
	< 0,05

	4.
	яз. Искър, водна кула, 0 м.
	12.09.2024 г.
	0,05

	5.
	яз. Искър, водна кула, 0 м.
	18.10.2024 г.
	0,4

	6.
	яз. Искър, водна кула, 0 м.
	10.06.2025 г.
	0,05


Забележка: Граница на определяне 0,05 µg/L

През първите три месеца на наблюдението – юни, юли и август 2024 г. – цилиндроспермопсин не е установен над границата на количествено определяне на използвания метод (< 0,05 µg/L). През септември 2024 г. е установено наличие на цилиндроспермопсин в концентрация 0,05 µg/L, последвано от значително повишаване на концентрацията през октомври до 0,40 µg/L. При последващото пробовземане през юни 2025 г. концентрацията отново е 0,05 µg/L, т.е. на нивото на количественото определяне на метода. Така от шестте изследвани проби две са с концентрации на CYN, съответстващи на границата на количествено определяне, една показва ясно изразено по-висока концентрация, а в останалите три проби съдържанието е под 0,05 µg/L.

Язовир Студена – водна кула, 0 м.
Резултатите от анализите на проби, взети през 2024 г. и 2025 г. за изследване на цилиндроспермопсин са представени в Таблица 2.

Таблица 2 - Изследване за наличие на цилиндроспермопсин във водни проби от яз. Студена през 2024 г. и 2025 г.

	№
	Описание на пробата
	Дата на вземане
	Цилиндроспермопсин, (µg/L)

	1.
	яз. Студена, водна кула, 0 м.
	26.06.2024 г.
	< 0,05

	2.
	яз. Студена, водна кула, 0 м.
	24.07.2024 г.
	< 0,05

	3.
	яз. Студена, водна кула, 0 м.
	22.08.2024 г.
	< 0,05

	4.
	яз. Студена, водна кула, 0 м.
	18.09.2024 г.
	< 0,05

	5.
	яз. Студена, водна кула, 0 м.
	10.10.2024 г.
	< 0,05

	6.
	яз. Студена, водна кула, 0 м.
	27.06.2025 г.
	< 0,05

	7.
	яз. Студена, водна кула, 0 м.
	07.08.2025 г.
	< 0,05

	8.
	яз. Студена, водна кула, 0 м.
	16.09.2025 г.
	< 0,05


Забележка: Граница на определяне 0,05 µg/L

В нито една от осемте анализирани водни проби, взети от водната кула на язовир „Студена“, не беше установено съдържание на цилиндроспермопсин над границата на количествено определяне на използвания метод (0,05 µg/L). Липсата на установими концентрации се наблюдава както през целия изследван сезон през 2024 г., така и при пробите, анализирани през 2025 г., включително през летните месеци юни и август и началото на есенния период.
Получените резултати показват, че в изследваните проби от язовир „Студена“ не е регистрирано наличие на цилиндроспермопсин над аналитичната граница на количествено определяне през изследвания период. При наличните данни не се наблюдава сезонна поява на токсина, аналогична на установената в пробите от язовир „Искър“. Предвид ограничения брой анализирани проби обаче резултатите следва да се интерпретират като характеристика на изследваните проби и периоди, а не като доказателство за трайно отсъствие на цилиндроспермопсин в язовира.
Резултатите от проведеното изследване показват различия в наличието на цилиндроспермопсин (CYN) в двата изследвани язовира, използвани за питейно водоснабдяване. В язовир „Искър“ CYN беше установен в част от анализираните проби, докато в язовир „Студена“ не беше установен в нито една от изследваните проби над границата на количествено определяне на използвания метод (0,05 µg/L). От общо 14 анализирани проби от двата язовира три показват наличие на CYN на или над границата на количествено определяне. В язовир „Искър“ през септември 2024 г. е установена концентрация 0,05 µg/L, през октомври 2024 г. – 0,40 µg/L, а през юни 2025 г. – 0,05 µg/L. За сравнение, всички осем проби от язовир „Студена“, изследвани през 2024 и 2025 г., са с концентрации <0,05 µg/L.
Наблюдаваната динамика в язовир „Искър“ показва сезонна поява на CYN в края на летния и началото на есенния период, с отчетлив максимум през октомври 2024 г. Концентрацията от 0,40 µg/L представлява единствената стойност, съществено надвишаваща границата на количествено определяне, докато останалите положителни резултати са на самото ниво на LOQ. При ограничения брой проби не може да бъде направено заключение за устойчив сезонен модел или за причинно-следствена връзка между наличието на CYN и конкретни фактори на средата. Резултатите обаче показват, че дори при липса на установяеми концентрации през по-голямата част от наблюдавания период е възможна поява на токсина в определен момент от сезонния цикъл.
Получените резултати могат да бъдат поставени в контекста на публикуваните данни за други сладководни водоеми и язовири. Международните изследвания показват значителна пространствена и времева вариабилност в концентрациите на CYN. Например при изследване на 21 германски езера, доминирани от представители на род Aphanizomenon, CYN е установен в 19 езера и в 102 от общо 115 анализирани проби. Общите концентрации на токсина са варирали от 0,002 до 12,1 µg/L, като максималната концентрация на общ CYN е била 12,1 µg/L. Особено съществен е приносът на разтворената фракция, която в отделни проби е достигала 11,75 µg/L [6].
Данни от водоеми, използвани за обществено водоснабдяване в други географски райони, също показват, че CYN може да бъде установяван в значителна част от пробите при наличие на подходящи условия за развитие на токсигенни цианобактериални популации. В изследване на 10 резервоара за питейно водоснабдяване в североизточна Бразилия CYN е установен в 8 от 23 анализирани проби, като изследването е проведено чрез ELISA. Авторите подчертават необходимостта от засилен мониторинг на CYN и другите цианотоксини във водоеми, предназначени за питейно водоснабдяване [7].
[bookmark: _GoBack]На този фон максималната концентрация от 0,40 µg/L, установена в язовир „Искър“, е сравнително ниска спрямо максималните стойности, публикувани за някои европейски и други водоеми. Същевременно наличието на токсина, макар и в ниска концентрация, е показателно от гледна точка на необходимостта от проследяване на цианотоксините във водоизточници за питейно водоснабдяване. Световната здравна организация [8] посочва, че концентрациите на CYN в повърхностни води обикновено са под 1 µg/L извън зоните с повърхностни натрупвания, но при определени условия могат да достигнат няколко µg/L или значително по-високи стойности. В актуализираните през 2022 г. Насоки за качеството на питейната вода на СЗО е определена временна стойност от 0,7 µg/L за общите цилиндроспермопсини, включващи свободната и клетъчно-свързаната фракция, като стойността е определена като временна поради съществуващата неопределеност и ограничената токсикологична база данни.
При сравняване на получените резултати с международни данни следва да се отчита и аналитичният подход, използван при отделните изследвания, както и различията в границите на откриване и количествено определяне. Поради това директното съпоставяне на отделни концентрации трябва да се извършва предпазливо. Въпреки това наличието на токсина в язовир „Искър“ потвърждава необходимостта от включването му в изследването на цианотоксини във водоизточници за питейно водоснабдяване.
Разликата между двата язовира вероятно е свързана с комплексното въздействие на хидрологичния режим, морфометричните характеристики, трофичното състояние, температурата и хранителната обезпеченост, както и със състава и динамиката на цианобактериалната общност. При настоящия обем на данните сравнението между „Искър“ и „Студена“ следва да се разглежда като първоначална оценка на разпространението и сезонната поява на CYN, а не като статистически доказана разлика между двата водоема.

В заключение проведеното изследване показва различия в наличието на цилиндроспермопсин в изследваните проби от язовирите „Искър“ и „Студена“, използвани за питейно водоснабдяване. В язовир „Студена“ цилиндроспермопсин не беше установен в нито една от анализираните проби през 2024 и 2025 г. при граница на количествено определяне 0,05 µg/L. В язовир „Искър“ токсинът беше установен в края на летния и началото на есенния период, като максималната измерена концентрация е 0,40 µg/L през октомври 2024 г. Получените резултати показват ниски концентрации на цилиндроспермопсин в изследваните водни проби и подчертават необходимостта от продължаване наизследването на този цианотоксин във водоизточниците за питейно водоснабдяване, включително в периоди с повишен риск от развитие на цианобактериални популации.

